8บริษัทอสังหาฯกำไรพุ่ง78%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ศุภาลัยรับสภาพไตรมาส2แผ่ว
หนีม็อบชะลอเปิดขายโครงการ
โพสต์ทูเดย์ — ตามคาดอสังหาริมทรัพย์ไตรมาสแรกกระฉูด 8 บริษัทโกยกำไรรวม 5,340 ล้านบาท พุ่ง 78.39% ศุภาลัยเลื่อนเปิดโครงการเลี่ยงม็อบ
บริษัทในกลุ่มพัฒนาอสังหาริมทรัพย์รวม 8 บริษัท คือ บริษัท แลนด์ แอนด์ เฮ้าส์ (LH) บริษัท เอสซี แอสเสท คอร์ปอเรชั่น (SC) บริษัท เอเชี่ยน พร็อพเพอร์ตี้ ดีเวลลอปเม้นท์ (AP) บริษัท ศุภาลัย (SPALI) บริษัท แอล.พี.เอ็น. ดีเวลลอปเมนท์ (LPN) บริษัท ปริญสิริ (PRIN) บริษัท พฤกษา เรียลเอสเตท (PS) และบริษัท โนเบิลเฮ้าส์ (NOBLE) มีกำไรสุทธิรวม 5,349.72 ล้านบาท เพิ่มขึ้น 78.39% จากงวดเดียวกันของปีก่อนที่มีกำไรสุทธิ 2,998.8 ล้านบาท 
ทั้งนี้ บริษัทที่กำไรโตโดดเด่น เช่น SC ไตรมาสแรกปีนี้มีกำไรสุทธิ 290.18 ล้านบาท เพิ่มขึ้น 210.71% จากงวดเดียวกันของปีก่อน ขณะที่ AP มีกำไรสุทธิ 1,239.18 ล้านบาท เพิ่มขึ้น 204.30% และ LH มีกำไรสุทธิ 1,170.40 ล้านบาท เพิ่มขึ้น 81.76% ส่วน SPALI มีกำไรสุทธิ 831.44 ล้านบาท เพิ่มขึ้น 53.65%
นายพิเชษฐ วิภวศุภกร กรรมการผู้อำนวยการ AP เปิดเผยว่า สาเหตุที่กำไรสุทธิพุ่งขึ้นมาก เพราะรับรู้กำไรพิเศษจากการขายเงินลงทุนในหุ้นของบริษัท ควอลิตี้ คอนสตรัคชั่น โปรดัคส์ จำนวน 104.3 ล้านบาท และกำไรขั้นต้นก็ดีขึ้นจาก 33.6% เป็น 35% เพราะลูกค้ามาเร่งโอนคอนโดมิเนียม 7 โครงการ ซึ่งได้กำไรขั้นต้น 36% สูงกว่าทาวน์เฮาส์ที่ได้ 30%
นอกจากนี้ บริษัทยังมีบ้านในมือที่รอรับรู้รายได้ถึงปี 2556 มูลค่าเกือบ 4 หมื่นล้านบาท และในปีนี้จะเปิดโครงการไม่ต่ำกว่า 17 โครงการ มูลค่ากว่า 2.7 หมื่นล้านบาท 
นายไตรเตชะ ตั้งมติธรรม กรรมการบริหาร SPALI กล่าวว่า รายได้ไตรมาส 2 จะลดลงจากไตรมาสแรกที่ทำได้ 2,906 ล้านบาท เนื่องจากเลื่อนการเปิดโครงการศุภาลัย พรีเมียร์ รัชดาสาทรนราธิวาส จากเดือน มิ.ย. ไปในไตรมาส 3 แทน เพราะการชุมนุมที่ยังยืดเยื้ออยู่ โดยไตรมาส 3 จะเปิด 3 โครงการ มูลค่าโครงการรวม 6,300 ล้านบาท